ჯანიკე
ჯანიკე (ყირიმ. Canike , جانـيـكه ;დ. XIV საუკუნის დასასრული — გ. 1437 ) — ჩინგიზიდების დინასტიის წარმომადგენელი, ოქროს ურდოს ხანის თოხთამიშის ქალიშვილი, ნოღაის ურდოს დამაარსებლის, სარდალ ემირ ედიგეის მეუღლე, ქირქ-ორის (ჩუფუთ კალე) მმართველი. ჯანიკე დაიბადა XIV საუკუნის ბოლოს, სავარაუდოდ, ყირიმში. 1416 წელს, თანხლებებთან ერთად მოსალოცად მექაში გაემგზავრა, შედეგად მოიპოვა პოპულარობა მუსლიმურ სამყაროში. ჯანიკე ხანუმმა მნიშვნელოვანი როლი ითამაშა ყირიმის სახანოს ოქროს ურდოსგან გამოყოფაში. ქირქ-ორს ბეილიკის მმართველის რანგში, მხარი დაუჭირა ყირიმის მომავალ პირველ ხანს ჰაჯი გირაის თოხთამიშის შთამომავლების კიჩი-მუჰამედისა და საიდ აჰმედის წინააღმდეგ ბრძოლაში, რომლებიც პრეტენზიას აცხადებდნენ ყირიმში სრული ძალაუფლების მოპოვებაზე. ჯანიკე გარდაიცვალა ყირიმის ნახევარკუნძულზე 1437 წელს. ის დაკრძალეს სპეციალურად აშენებულ მავზოლეუმში (ყირიმელი თათრების ენაზე — "დურბე") "დიდებული მმართველის" წოდებით. ჯანიკეს პიროვნებას არაერთი განსხვავებული ლეგენდა და თქმულება უკავშირდება, რომელთა ავთენტურობა ბოლომდე გაუგებარია.